Къанокъуэ Арсен: Мылъкур зезыхьэфынухэр къыхэхынырщ приватизацэр зытеухуар
КъБР-м и Правительствэм и УнафэщIым и япэ къуэдзэ Марьяш Иринэ, КъБР-м къэрал мылъкумрэ щIы IуэхухэмкIэ и министрым и къалэнхэр зыгъэзащIэ Тонконог Аннэ, финансхэмкIэ министр КIэрэф Мурат, экономикэ зыужьыныгъэмкIэ министр Мусуков Алий сымэ хэту КъБР-м и Iэтащхьэм иригъэкIуэкIа зэIущIэм щытепсэлъыхьащ 2013 гъэм Къэбэрдей-Балъкъэр Республикэм и къэрал мылъкур приватизацэ щIыным пыщIа Iуэхухэм.
Къанокъуэ Арсен къыхигъэщхьэхукIащ приватизацэ мылъкур тэмэму зезыхьэфынухэр къыхэхыным, лэжьыгъэ IэнатIэхэм щызэпеуэныр къызэгъэпэщыным, инвестицэ щытыкIэ тэмэм зэтегъэувэным, республикэм и бюджетым и хэхъуэхэр нэхъыбэ щIыным зэрыхуэунэтIар.
ЗэIущIэм къыщаIэтащ къэрал мылъкур уней щIыным пыщIа Iуэхуу нэхъ мыхьэнэшхуэ зиIэхэр: Къэбэрдей-Балъкъэр Республикэм и бюджетым налогым щымыщ ахъшэр, къапщтэмэ, къэрал мылъкур зэращэнум къыпэкIуэнур къыхузэщIэгъэуIуэныр, къэралым и мылъкум хиубыдэ предприятэ щхьэхуэхэм я финанс щытыкIэр зэтегъэувэжыныр.
КъаIэта Iуэхухэм япкъ иткIэ, Къэбэрдей-Балъкъэр Республикэм и Iэтащхьэм зыхуэфащэ министерствэхэмрэ ведомствэхэмрэ я унафэщIхэм къалэн пыухыкIахэр пщэрылъ ящищIащ.
КъБР-м и Iэтащхьэмрэ Правительствэмрэ я пресс-IуэхущIапIэ.
